[pic] | EUROOPA ÜHENDUSTE KOMISJON |

Brüssel 22.3.2006

KOM(2006) 136 lõplik

KOMISJONI TEATIS EUROOPA PARLAMENDILE, NÕUKOGULE JA EUROOPA MAJANDUS- JA SOTSIAALKOMITEELE

MAJANDUSKASVU- JA TÖÖHÕIVEPARTNERLUSE RAKENDAMINE, MUUTES EUROOPA ETTEVÕTETE SOTSIAALSE VASTUTUSE EESKUJUKS

KOMISJONI TEATIS EUROOPA PARLAMENDILE, NÕUKOGULE JA EUROOPA MAJANDUS- JA SOTSIAALKOMITEELE

MAJANDUSKASVU- JA TÖÖHÕIVEPARTNERLUSE RAKENDAMINE,MUUTES EUROOPAETTEVÕTETE SOTSIAALSE VASTUTUSE EESKUJUKS

1. SISSEJUHATUS

Ettevõtete sotsiaalne vastutus on põhimõte, mida rakendades ettevõtted lõimivad sotsiaal- ja keskkonnaküsimused vabatahtlikult oma äritegevusse ning suhetesse sidusrühmadega[1]. Sotsiaalsete vajaduste rahuldamiseks otsustavad ettevõtted minna kaugemale kollektiivlepingutest tulenevatest minimaalsetest õiguslikest nõuetest ja kohustustest. Koostöös sidusrühmadega saavad igas suuruses ettevõtted sotsiaalse vastutuse põhimõtte abil aidata lähendada majanduslikke, sotsiaalseid ja keskkonnaalaseid eesmärke. Ettevõtete sotsiaalse vastutuse tähtsus kasvab nii üleilmselt kui ka ELi piires, ning sellest on saanud osa üleilmastumise, konkurentsivõime ja jätkusuutliku arengu üle peetavast arutelust. Euroopas kajastab ettevõtete sotsiaalse vastutuse edendamine vajadust kaitsta ühiseid väärtusi ja suurendada solidaarsust ja ühtekuuluvust.

Pärast külma sõja lõppu on turumajandus saavutanud võidu enamikes maailma riikides. Avades uusi võimalusi äritegevuseks, on see äriringkondade jaoks samaaegselt kaasa toonud vajaduse enesepiiranguteks ja vahendite paremaks kasutuseks, et kaitsta sotsiaalset tasakaalu ja kaasaegse demokraatliku ühiskonna heaolu. Nagu kinnitatakse komisjoni 2006. aasta arenguaruandes majanduskasvu ja töökohtade loomise kohta,[2] on parem õigusloome ja ettevõtluskultuuri edendamine tähtsal kohal Euroopa Liidu tegevuskavas. Komisjon on seadnud ülesandeks toetada Euroopa majanduse konkurentsivõimet uue majanduskasvu ja tööhõivet käsitleva Lissaboni partnerluse kontekstis. Komisjon esitab Euroopa äriringkondadele üleskutse võtta avalikult kohustus toetada jätkusuutlikku arengut, majanduskasvu ning enamate ja paremate töökohtade loomist ning ühtlasi suurendada sotsiaalset vastutust ja koostööd muude sidusrühmadega. Euroopa vajab enam kui kunagi varem aktiivseid ettevõtjaid, positiivset suhtumist ettevõtlusse ning usaldusväärseid ettevõtteid. Euroopas on vaja luua õhustik, milles ettevõtjaid ei hinnata ainult kasumi põhjal, vaid arvestatakse ka nende panust sotsiaalsete probleemide lahendamisel.

Seepärast soovib komisjon muuta ettevõtete sotsiaalse vastutuse poliitiliselt nähtavamaks, et tunnustada tööd, mis Euroopa ettevõtted on kõnealuses valdkonnas teinud, ja julgustada neid edasi tegutsema. Kuna ettevõtete sotsiaalse vastutuse näol on tegemist vabatahtliku ärikäitumisega, avaldaksid ettevõtete suhtes seatavad lisakohustused ja haldusnõuded piiravat mõju ning toimiksid parema õigusloome põhimõtete vastaselt. Mõistes ettevõtete põhirolli sotsiaalse vastutuse edendamisel, on komisjon oma eesmärkide saavutamiseks otsustanud teha tihedamat koostööd Euroopa äriringkondadega ning toetada Euroopa ettevõtete sotsiaalse vastutuse liidu loomist. Nimetatud liidu ideele panid aluse ettevõtted, mis aktiivselt edendavad sotsiaalset vastutust. Tegemist on Euroopa ettevõtete avatud liiduga, millele oodatakse igas suuruses ettevõtete toetust. See on poliitiline katusorganisatsioon suurte, väikese ja keskmise suurusega ettevõtete ja nende sidusrühmade sotsiaalset vastutust käsitlevate algatuste jaoks. Liit ei ole õiguslik vahend, millele ettevõtted, komisjon või avaliku võimu kandjad peaksid alla kirjutama. See on poliitiline protsess, mille abil suurendatakse Euroopa ettevõtete sotsiaalset vastutust.

Liidule avaldataval toetusel on võtmeroll laiemas partnerluses, mida komisjon soovib jätkata kõigi ettevõtete sotsiaalse vastutusega hõlmatud sidusrühmadega. Teatist esitades toetub komisjon aastatepikkusele avalikule arutelule ja konsultatsioonidele sidusrühmadega, eelkõige ettevõtete sotsiaalset vastutust käsitleva Euroopa mitme sidusrühma foorumi kontekstis, mis esitas lõpparuande 2004. aastal. Komisjon pöörab jätkuvalt suurimat tähelepanu kõigi sidusrühmadega peetavale ja nendevahelisele dialoogile ning teeb ettepaneku uuesti kokku kutsuda korrapäraselt toimuv mitme sidusrühma foorum, et jälgida ettevõtete sotsiaalse vastutuse arengut ELis.

2. ETTEVÕTETE SOTSIAALNE VASTUTUS TOETAB JÄTKUSUUTLIKKU MAJANDUSKASVU NING UUTE JA PAREMATE TÖÖKOHTADE LOOMIST

Jätkusuutlik majanduskasv ning uute ja paremate töökohtade loomine on kaks ülesannet, millele EL peab ülemaailmse konkurentsi ja elanikkonna vananemise taustal keskenduma, et kaitsta meie euroopalikku ühiskonnamudelit, mille aluseks on võrdsed võimalused, kõrge elukvaliteet, sotsiaalne kaasatus ja terve keskkond. See on põhjus, miks komisjon algatas Lissaboni tegevuskava uuendamise, käivitades veebruaris 2005 majanduskasvu ja tööhõive partnerluse ning uuendades detsembris 2005 jätkusuutliku arengu strateegiat. Samal põhjusel püüti 2005. aasta oktoobris Hampton Courtis toimunud riigipeade ja valitsusjuhtide mitteametlikul kohtumisel leida uuenduslikke lahendusi, millega konkurentsivõimet suurendada, kaitstes samas euroopalikke väärtusi.

Uuendatud Lissaboni strateegia abil edendatakse majanduskasvu ja tööhõivet kooskõlas säästva arengu põhimõtetega. Säästev areng on jätkuvalt Euroopa Liidu pikaajaline üldeesmärk. Ettevõtetel kui majanduskasvu, töökohtade loomise ja uuendustegevuse liikumapaneval jõul on oluline roll Lissaboni strateegia ja säästva arengu eesmärkide saavutamisel.

Euroopal vajab ettevõtteid, mis teevad seda, mida nad kõige paremini oskavad: pakuvad tooteid ja teenuseid, mis toovad ühiskonnale lisaväärtust, ning kasutavad ettevõtlikkust ja loovust väärtuse ja töökohtade loomiseks. Euroopa ei vaja siiski lihtsalt ettevõtteid, vaid ettevõtteid, mis kannavad sotsiaalset vastutust olukorra eest Euroopas. Teatises Euroopa Ülemkogule märtsis 2005 ütles komisjon, et ettevõtete sotsiaalne vastutus „võib olla jätkusuutliku arengu seisukohalt otsustava tähtsusega ning ühtlasi edendada Euroopa innovatsioonipotentsiaali ja konkurentsivõimet” .[3] Sotsiaalmeetmete kavas[4] teatas komisjon, et koostöös liikmesriikide ja sidusrühmadega on plaanis esitada algatused, millega edendatakse ettevõtete sotsiaalse vastutuse arengut ja läbipaistvust. Läbivaadatud säästva arengu strateegias[5] kutsus komisjon „Euroopa ettevõtlusjuhte ning teisi keskseid asjaosalisi koos poliitiliste juhtidega kiiresti arutama säästvaks arenguks vajalikke keskmise ja pikema perspektiivi poliitikaid ning esitama ambitsioonikaid ettepanekuid, mis lähevad õigusaktides juba sätestatud miinimumnõuetest kaugemale“ .

Märtsis 2005 rõhutas Euroopa Ülemkogu järgmist: „investeeringute suurendamiseks ning töö- ja ärikeskkonna atraktiivsemaks muutmiseks peab Euroopa Liit viima lõpule siseturu väljaarendamise ja muutma õiguskeskkonna ettevõtlussõbralikumaks. Ettevõtted peavad omakorda tõstma sotsiaalset vastutust.“ Majanduskasvu ja tööhõive ühtsetes suunistes (2005–2008) soovitas nõukogu liikmesriikidel „innustada ettevõtteid arendama sotsiaalset vastutust“ . Euroopa Parlament on andnud väärtusliku panuse ettevõtete sotsiaalset vastutust käsitlevasse arutelusse, eelkõige 2002.[6] ja 2003.[7] aasta resolutsioonidega.

Eelnimetatu taustal on komisjon läbi vaadanud ELi tasandil tehtud ettevõtete sotsiaalse vastutuse alase töö, et viia oma lähenemisviis kooskõlla majanduskasvu ja tööhõive strateegia prioriteetide ja töömeetoditega. Komisjon usub, et ettevõtete potentsiaali saab ja peab kasutama paremini säästva arengu ning majanduskasvu ja tööhõive strateegia toetuseks. Järgides majanduskasvu ja tööhõive 2006. aasta arenguaruande laadi ja prioriteete, kutsub komisjon Euroopa ettevõtteid kiirendama ja tõhustama seoses sotsiaalse vastutusega võetud ülesannete täitmist. Seda tehes soovib komisjon luua ettevõtete sotsiaalse vastutuse edendamiseks sobivamat keskkonda ning uurida koos kõigi sidusrühmadega sotsiaalse vastutuse võimalusi aidata kaasa Euroopa ühiskonna arengule.

Ettevõtete sotsiaalne vastutus ei ole imerohi ning sellelt üksi ei saa oodata selliste tulemuste saavutamist. See ei asenda riiklikku poliitikat, kuid võib kaasa aidata mitmete ühiskonnapoliitiliste eesmärkide saavutamisele:

- terviklikumad tööturud ja suurem sotsiaalne kaasatus, kui ettevõtted püüavad aktiivselt värvata töötajaid ebasoodsas olukorras olevatest rühmadest;

- investeerimine oskuste arendamisse, elukestvasse õppimisse ja tööhõivesse, mis on vajalik konkurentsivõime säilitamiseks ülemaailmses teadmistepõhises majanduses ning Euroopa tööealise elanikkonna vananemisega kaasnevate probleemide lahendamiseks;

- rahvatervise paranemine ettevõtete vabatahtlike algatuste tulemusel sellistes valdkondades nagu toidu ja mittemürgiste kemikaalide turustamine ja märgistamine;

- uuenduslikum tegevus, eelkõige sotsiaalsete probleemide lahendamiseks, tihendades koostööd väliste sidusrühmadega ja luues uuendustegevust edendavaid töökeskkondi;

- loodusvarade mõistlikum kasutamine ning madalam saastetase, eelkõige tänu investeeringutele ökouuendustesse ning keskkonnahaldussüsteemide ja märgistuse vabatahtlikule kasutuselevõtule;

- äritegevuse ja ettevõtjate positiivsem maine ühiskonnas, parandab suhtumist ettevõtlusesse;

- inimõiguste, keskkonnakaitse ja põhiliste töönormide parem järgimine, eriti arengumaades;

- vaesuse vähendamine ja liikumine aastatuhande arengueesmärkide suunas.

3. EUROOPAST SAAB ETTEVÕTETE SOTSIAALSE VASTUTUSE EESKUJU

Pärast seda, kui Euroopa Ülemkogu Lissabonis märtsis 2000 apelleeris ettevõtete sotsiaalsele vastutustundele, on sellel alal saavutatud märkimisväärset edu. Olulised sammud selles protsessis on olnud roheline raamat (2001)[8], teatis (2002)[9] ning mitmeid sidusrühmi hõlmav foorum ettevõtete sotsiaalse vastutuse kohta (CSR Forum).

Ettevõtete sotsiaalset vastutust käsitleval foorumil, kus kogunesid ettevõtete, ametiühingute ja kodanikuühiskonna esindajad, oli komisjonil arutelu suunav roll. Komisjon tervitab foorumi tööd ja 2004. aasta juunis esitatud lõpparuannet, ning nõustub sidusrühmade arvamusega, et kui asjaomased pooled rakendavad aruande soovitusi täielikult, võivad need aidata edendada ettevõtete sotsiaalset vastutust nii Euroopas kui ka ülemaailmselt. Foorumil õnnestus osalejate seisukohti lähendada, kuid ilmsiks tulid ka olulised arvamuste erinevused ettevõtete ja nende sidusrühmade vahel, mis ei ole ettevõtlusega seotud. Komisjoni vastava määratluse põhjal on kujunenud Euroopa ühine arusaam ettevõtete sotsiaalsest vastutusest – ettevõtete sotsiaalne vastutus on põhimõte, mida rakendades ettevõtted ühendavad sotsiaal- ja keskkonnaküsimused vabatahtlikult oma äritegevuse ning sidusrühmadega tehtava koostööga. Foorum kinnitas seda määratlust, uurides samas põhjalikumalt selle rakendusala ja piire. Foorumil jõuti ühisele arusaamisele, et on vaja täiendavaid meetmeid teadlikkuse tõstmiseks ja pädevuse suurendamiseks. Samas ei suudetud kokku leppida näiteks ettevõtete aruandlusnõuetes või vajaduses kehtestada Euroopa standardid ettevõtete sotsiaalse vastutuse kohta.

Osaliselt tänu foorumile ja muudele komisjoni toetatud meetmetele on ettevõtete sotsiaalne vastutus ning arusaam sellest viimaste aastate jooksul paranenud. Samal ajal on ettevõtete ja muude sidusrühmade algatused edendanud sotsiaalset vastutust Euroopas ja maailmas. Sotsiaalne dialoog, eriti valdkonna tasandil, on olnud tõhus vahend edendamaks sotsiaalse vastutuse algatusi, samuti on Euroopa töönõukogul olnud oluline osa ettevõtete sotsiaalse vastutuse parimate tavade arendamisel.

Siiski peaksid Euroopa ettevõtted sotsiaalset vastutust veelgi enam rakendama ja oma strateegiaga ühendama. Suurendama peaks töötajate, nende esindajate ja ametiühingute rolli ettevõtete sotsiaalse vastutuse arendamisel ja rakendamisel. Välised sidusrühmad, sealhulgas valitsusvälised organisatsioonid, tarbijad ja investorid, peaksid julgemalt kaasa rääkima vastutustundliku ettevõtluse toetamisel ja hindamisel. Kõigi tasandite ametiasutused peaksid veelgi enam kooskõlastama poliitikaid, et toetada jätkusuutlikku arengut, majanduskasvu ja töökohtade loomist.

ELi nägemus pikaajalise heaolu, solidaarsuse ja turvalisuse kohta laieneb ka rahvusvahelisele areenile. Komisjon tunnustab ettevõtete sotsiaalse vastutuse olulisust ka rahvusvahelisel tasandil ning on kindel, et Euroopa ettevõtted peaksid toimima vastutustundlikult ning järgima Euroopa väärtusi ja rahvusvahelisi norme, olenemata asukohast.

Komisjon on kaalunud parimaid võimalusi, kuidas aidata Euroopal saada ettevõtete sotsiaalse vastutuse eeskujuks. Komisjon on arvesse võtnud nii ettevõtete sotsiaalset vastutust käsitleva foorumi lõpparuannet kui ka neid sidusrühmade arvamusi, mis aruandes ei kajastu. Väljakutseks on olnud uue lähenemisviisi leidmine, mis innustaks enamaid ettevõtteid end sotsiaalse vastutusega siduma, kuna just nemad on nimetatud valdkonna põhitegijad.

4. EUROOPA ETTEVÕTETE SOTSIAALSE VASTUTUSE LIIT

Seepärast toetab komisjon Euroopa ettevõtete sotsiaalse vastutuse liidu loomist, mida on kirjeldatud käesolevale teatisele lisatud dokumendis. Liit on poliitiline katusorganisatsioon suurettevõtete, VKEde ja nende sidusrühmade sotsiaalset vastutust käsitlevatele algatustele.

Liit on oma olemuselt avatud ja kõiki Euroopa ettevõtteid kutsutakse olenemata nende suurusest liidule toetust avaldama. Liit ei ole õiguslik vahend, millele ettevõtted, komisjon või avaliku võimu kandjad peaksid alla kirjutama. Ei ole mingeid ametlikke nõudeid liidule toetuse avaldamiseks ning Euroopa Komisjon ei pea arvet toetust avaldanud ettevõtete kohta. Komisjon toetab liitu edendades ettevõtete sotsiaalset vastutust kooskõlas käesoleva teatise 5 peatükis märgitud aspektidega. See ei too komisjonile kaasa mingeid uusi rahalisi kohustusi.

Komisjon loodab, et liit mõjutab oluliselt Euroopa ettevõtete suhtumist ettevõtete sotsiaalsesse vastutusse ning suurendab pühendumust sotsiaal- ja keskkonnaküsimustele. See peaks looma uusi partnerlussuhteid sidusrühmadega ning pakkuma neile uusi võimalusi ettevõtete sotsiaalse vastutuse edendamiseks, olles seega Euroopa ettevõtete ja sidusrühmade vahendite ja suutlikkuse parema kasutamise liikumapanevaks jõuks. Euroopa ettevõtete vabatahtlik liiduga liitumine ning komisjoni toetus oma meetmete ja vahendite piires tugevdavad ettevõtete sotsiaalse vastutuse arengut Euroopas ja sellest väljaspool. Liidu tegevuse tulemusi peaks mõistma kui ettevõtete vabatahtlikku panust uuendatud Lissaboni strateegia ja läbivaadatud säästva arengu strateegia eesmärkide saavutamiseks. Liidu edu sõltub ka sidusrühmade osalemisest, keda kutsutakse täielikult kasutama kõiki liidu pakutavaid võimalusi.

Ettevõtete sotsiaalse vastutuse tavade läbipaistvuse, nähtavuse ja usaldusväärsuse suurendamiseks julgustab komisjon kõiki liitu toetavaid ettevõtteid jagama teavet kõikidele sidusrühmadele, sealhulgas tarbijatele, investoritele ja laiemale avalikkusele. Eelkõige peaksid suured ettevõtted püüdma esitada sotsiaalset vastutust käsitlevaid strateegiaid, algatusi, nende tulemusi ning parimaid tavasid viisil, mis on avalikkusele kergesti juurdepääsetav. Lisaks toetab komisjon jätkuvalt sidusrühmi, arendamaks nende võimet hinnata ettevõtete sotsiaalse vastutuse tavasid.

Komisjon tunnistab, et ettevõtete sotsiaalse vastutuse alal ei saavutata edu ilma ettevõtlusväliste sidusrühmade aktiivse toetuse ja konstruktiivse kriitikata. Komisjoni toetus liidule ei asenda edasist dialoogi kõigi sidusrühmadega. Komisjon kinnitab jätkuvat pühendumust dialoogile, mis toimub muuhulgas läbi mitme sidusrühma foorumi korrapäraste kohtumiste.

5. KAVANDATUD MEETMED ETTEVÕTETE SOTSIAALSE VASTUTUSE EDENDAMISEKS

Ettevõtete sotsiaalse vastutuse edendamises rõhutab komisjon järgmisi aspekte:

- Teadlikkuse tõstmine ja parimate tavade vahetus . Samaaegselt ettevõtete sotsiaalse vastutuse arenguga jätkab komisjon teadlikkuse tõstmist ning toetab parimate tavade vahetust, pöörates peatähelepanu VKEdele ja liikmesriikidele, kus ettevõtete sotsiaalse vastutuse põhimõte on vähem tuntud, ning samuti ühinevatele ja kandidaatriikidele. Komisjon tugevdab partnerlussuhteid ettevõtete ja kõigi asjaomaste sidusrühmadega, sealhulgas riiklike ja piirkondlike asutustega. Komisjon edendab vabatahtlikke keskkonnavahendeid, nagu keskkonnajuhtimis- ja ökomärgistussüsteemid. Lisaks toetatakse muid algatusi, mille eesmärk on suurendada kodanike teadlikkust sotsiaal- ja keskkonnaküsimustest ning tarbimis- ja investeerimisvalikute mõjust.

- Mitut sidusrühma hõlmavate algatuste toetamine . Sidusrühmade kaasamine suurendab algatuste mõju, seepärast on komisjonil kavas korraldada korrapäraseid mitme sidusrühma foorumi kohtumisi. Teadlikkuse tõstmiseks ettevõtete sotsiaalse vastutuse kohta ning selle usaldusväärsuse suurendamiseks toetab komisjon sidusrühmade, sealhulgas sotsiaalpartnerite ja valitsusväliste organisatsioonide algatusi eelkõige valdkonna tasandil. Hea näide sellise algatuse kohta on Euroopa toidufoorum (The European Platform for Nutrition). Oluline roll on siin valdkondlikel sotsiaaldialoogi komiteedel.

- Koostöö liikmesriikidega . Euroopas on jõutud üksmeelele ettevõtete sotsiaalse vastutuse määratluse osas, kuigi selle täpne olemus ja eripära on sõltuvalt riiklikust ja kultuurilisest taustast erinev. Liikmesriikide käsutuses on suur hulk vahendeid ettevõtete sotsiaalse vastutuse edendamiseks. Seega on koostöö liikmesriikide ja ühinevate riikidega, eelkõige ettevõtete sotsiaalset vastutust käsitleva riikide esindajate kõrgetasemelise rühma kaudu, oluline aspekt komisjoni ettevõtete sotsiaalset vastustust käsitlevas poliitikas. Liikmesriikides võib ettevõtete sotsiaalset vastutust toetavateks meetmeteks sobida piirkondlik tasand, eriti VKEde suhtes.

- Läbipaistvus ja tarbijate teavitamine . Tarbijatel on oluline roll stiimulite loomises vastutustundliku tootmise ja ärikäitumise jaoks. Eeldatakse, et nad on oma valikutes kriitilised ning toetavad häid tooteid ja ettevõtteid. Hetkel puudub tarbijatel selge teave toodete ja teenuste sotsiaalse ja keskkonnaalase mõju ning tarnimisahela kohta. Konsulteerides asjaomaste sidusrühmadega, uurib komisjon täiendavate vabatahtlike meetmete vajadust, et saavutada läbipaistvuse ja tarbijate teavitamisega seotud eesmärke (k.a tervishoiuküsimustes).

- Teadusuuringud . Vaja on rohkem valdkondadevahelisi uuringuid ettevõtete sotsiaalse vastutuse kohta, eelkõige tuleks uurida: makro- ja mesotasandi seoseid ettevõtete sotsiaalse vastutuse, konkurentsivõime ja jätkusuutliku arengu vahel; ettevõtete sotsiaalse vastutuse tõhusust sotsiaal- ja keskkonnaalaste eesmärkide saavutamisel; ja selliseid küsimusi nagu uuendustegevus, ettevõtte juhtimine, töösuhted ja tarnimisahel. Väikese ja keskmise suurusega ettevõtetes toimiv sotsiaalne vastutus on omaette uurimisteema, kuid seda peaks kajastama ka muudes ettevõtete sotsiaalset vastutust käsitlevates uurimisvaldkondades. Lisaks peaks suuremat tähelepanu pöörama protsesside, toodete ja teenuste eluea sotsiaalsele mõjule. Komisjon uurib kuuenda teadusuuringute raamprogrammi raames rahastatud nelja ettevõtete sotsiaalset vastutust käsitleva uurimisprojekti põhjal võimalusi täiendavate uuringute rahastamiseks seitsmenda raamprogrammi vahenditest.

- Haridus . Selleks, et ettevõtete sotsiaalsest vastutusest saaks üldine ettevõtlustava, peavad tulevased ettevõtjad, ärijuhid ja töötajad omandama õiged teadmised ja oskused. Ettevõtete sotsiaalse vastutuse puhul on küsimus ka elukestvas õppimises. Komisjon kutsub majanduskoole, ülikoole ja muid haridusasutusi lülitama ettevõtete sotsiaalse vastutuse teema valdkondadevahelise küsimusena oma programmi, eelkõige aga tulevaste juhtide ning magistri- ja doktoriõppe üliõpilaste õppekavasse.

- VKEd . VKEdes toimiva sotsiaalse vastutuse ühismõju on ülioluline, kui soovitakse täielikult kasutada ettevõtete sotsiaalse vastutuse võimalusi aidata kaasa majanduskasvule ja tööhõivele ning jätkusuutlikule arengule Euroopas. Komisjon tunnistab, et ettevõtete sotsiaalse vastutuse edendamiseks VKEdes on vaja eraldi lähenemisviisi. Selline lähenemisviis eeldab, et senisest enam tunnustatakse väikese ja keskmise suurusega ettevõtete panust kõnealusesse valdkonda. Lisaks eeldab see aktiivset koostööd põhilistelt VKEde vahendusorganisatsioonidelt ja toetusepakkujatelt. Komisjon aitab kaasa kogemuste vahetamisele selles osas, kuidas edendada ettevõtete sotsiaalset vastutust väikese ja keskmise suurusega ettevõtete hulgas Euroopas.

- Ettevõtete sotsiaalse vastutuse rahvusvaheline mõõde . Komisjon jätkab ettevõtete sotsiaalse vastutuse edendamist ülemaailmselt eesmärgiga suurendada ettevõtete panust ÜRO aastatuhande arengueesmärkide saavutamisse. Rahvusvahelise Tööorganisatsiooni kolmepoolne deklaratsioon rahvusvaheliste ettevõtete ja sotsiaalpoliitika põhimõtetest, OECD suunised rahvusvahelistele ettevõtetele, ÜRO Global Compact ning muud õigusaktid ja algatused esitavad rahvusvahelised kriteeriumid vastutustundliku ärikäitumise kohta. Komisjon on võtnud kohustuse tõsta teadlikkust nendest õigusaktidest ja neid rakendada ning teeb nende tõhususe suurendamiseks koostööd valitsuste ja sidusrühmadega.

Komisjonil on jätkuvalt juhtroll kõrgete keskkonnastandardite edendamisel rahvusvahelisel tasandil. Komisjoni eesmärk on tugevdada jätkusuutliku arengu mõõdet kahepoolsetel kaubandusläbirääkimistel ning jätkata põhiliste töönormide edendamist kahepoolsetes kokkulepetes. Komisjon soodustab selliste sätete kaasamist, mis toetavad rahvusvahelisel tasandil kokkulepitud ettevõtete sotsiaalse vastutuse vahendeid, ning püüab sotsiaalse vastutuse küsimust käsitleda osapoolte vahelises kahepoolses dialoogis. Lisaks on komisjon võtnud kohustuse kasutada kaubandusstiimuleid vahendina, mille abil suurendada austust peamiste rahvusvaheliste inimõiguste ja töötajate õiguste, keskkonnakaitse ja juhtimispõhimõtete suhtes, tehes seda eelkõige 1. jaanuaril 2006 jõustunud ELi uue üldise soodustuste süsteemi (“Generalised System of Preferences Plus”) kaudu. Komisjon tugevdab koostööd Rahvusvahelise Tööorganisatsiooniga, et edendada inimväärset tööd, muu hulgas pilootprojekti kaudu, mis käsitleb kaubanduse ja inimväärse töö näitajaid arengumaades. 2006. aastal esitab komisjon teatise inimväärse töö kohta.

Komisjon arutab partnerriikide ja asjaomaste sidusrühmadega võimalusi edendada ettevõtete sotsiaalset vastutust Cotonou lepingu ja uue Aafrika strateegia[10] raames ning teeb ettepaneku arutada seda küsimust 2006. aasta sügisel toimuval ELi - Aafrika ettevõtlusfoorumil.

Komisjon jälgib muid asjaomaseid rahvusvahelisi protsesse, nagu näiteks ÜRO eriesindaja tööd riikidevaheliste ja muude ettevõtetega seotud inimõiguste küsimustes, ISO sotsiaalse vastutuse näidisstandardi võimalikke arenguid ning valdkondlikke algatusi, nagu töötlemata teemante käsitlevat Kimberley protsessi sertifitseerimissüsteemi.

6. JÄRELDUS: VAJA ON PARTNERLUST KÕIGI SIDUSRÜHMADE VAHEL

Komisjon on sügavalt veendunud, et ettevõtete sotsiaalne vastutus on tähtis iga eurooplase jaoks, kuna see on osa Euroopa sotsiaalsest mudelist. Ettevõtete sotsiaalne vastutus aitab kaasa jätkusuutliku majanduse arengule, suurendades samas Euroopa uuendusvõimalusi ja konkurentsivõimet, toetades seega tööhõivet ning töökohtade loomist. Ettevõtete sotsiaalse vastutuse edendamisel on keskne roll majanduskasvu ja tööhõive uues partnerluses ning jätkusuutliku arengu eesmärkide saavutamises. Komisjon kutsub kõiki asjaomaseid pooli aitama kaasa selle ambitsioonika uue algatuse rakendamisele. Ettevõtete sotsiaalne vastutus kajastab ELi põhiväärtusi ning komisjon soovib teha tihedat koostööd liikmesriikide, ettevõtete (lisas kirjeldatud liidu kaudu) ja kõigi asjaomaste sidusrühmadega, et muuta Euroopa ettevõtete sotsiaalse vastutuse eeskujuks. Aasta pärast annab komisjon annab uue hinnangu ettevõtete sotsiaalse vastutuse arengule Euroopas, millele eelneb arutelu mitme sidusrühma foorumil.

LISA

Euroopa ettevõtete sotsiaalse vastutuse eeskujuks:

Euroopa ettevõtete sotsiaalse vastutuse liit

Ettevõtete sotsiaalne vastutus on tähtis meie kõigi jaoks

Ettevõtete sotsiaalne vastutus on tähtis, kuna see kajastab selle ühiskonna põhiväärtusi, milles me elada soovime. See on oluline nii suurte kui ka väikeste ettevõtete jaoks, mis võivad innovatiivsete toodete ja teenuste, uute oskuste ja sidusrühmade kaasamise abil parandada oma majanduslikke, keskkonnaalaseid ja sotsiaalseid tulemusi nii lühemas kui ka pikemas plaanis. See on tähtis ettevõtete töötajatele, kelle jaoks see loob tasuvama ja inspireerivama töökeskkonna. See on tähtis tarbijatele, kes pööravad üha enam tähelepanu ostetavate toodete ja teenuste sotsiaalsetele ja keskkonnaalastele omadustele. See on tähtis kohalike kogukondade jaoks, kus ettevõtted tegutsevad. Nad tahavad olla kindlad, et neid ümbritsevad organisatsioonid jagavad samu väärtusi ja muresid. See on tähtis investoritele, kes soovivad toetada vastutustundlikku ärikäitumist. See on tähtis inimeste jaoks mujal maailmas, kes eeldavad, et Euroopa ettevõtted tegutsevad kooskõlas Euroopa ja rahvusvaheliste väärtuste ja põhimõtetega. Ning see on tähtis ka meie laste ja tulevaste põlvede jaoks, kes tahavad elada maailmas, kus austatakse inimesi ja loodust.

eesmärk on jätkusuutlik turumajandus

Ettevõtete pühendumine sotsiaalse vastutuse küsimustele ja ametiasutuste üldine toetus ettevõtete sotsiaalsele vastutusele on muutunud eriti oluliseks viimase 15 aasta jooksul, kuna see aitab kaasa inimõiguste ja õigusriigi põhimõtte järgimisele ning demokraatia ja turumajanduse jätkusuutlikule toimimisele nii kohalikul, riiklikul, Euroopa kui ka maailma tasandil. Et turumajandus saaks olla edukas majandusmudel, peavad olema täidetud mõned olulised eeltingimused: ühelt poolt tõhus ja ühtne õiguslik ja reguleeriv raamistik ja teiselt poolt piirangud ja enesekontroll ning uuendustegevust, ettevõtlust, ausust ja usaldust soodustav keskkond. Kõik need tegurid on vajalikud, et ühendada majandusedu, keskkonnakaitse, sotsiaalne ühtekuuluvus ja heaolu. Seepärast on Euroopa juhtivad ettevõtted rohkem kui kunagi varem otsimas, õppimas ja uuendamas viise, et parandada valitsemistavasid, juhtimist, sidusrühmadega peetavat dialoogi ja tootearendust, muutes seega sotsiaalse ja tootevastutuse igapäevase äritegevuse ja konkurentsivõime loomulikuks osaks. Väikestel ettevõtetel, mis on majanduskasvu ja töökohtade loomise liikumapanevaks jõuks Euroopas, on ettevõtete sotsiaalse vastutuse küsimuses sama palju pakkuda kui suurettevõtetel, kuigi nende meetodid on tihti mitteametlikud ja intuitiivsed. Arvestades üleilmastumist ja sellega seotud struktuurimuutusi, teevad ettevõtted nimetatud muudatusi eeldusel, et ka muud sidusrühmad võtavad kanda osa vastutuse ja uuendustegevusega seotud riskidest ja võimalustest. Sidusrühmadega peetav dialoog aitab ettevõtetel ette näha ja lahendada sotsiaalseid ja keskkonnaprobleeme, mis võivad tulevikus konkurentsivõimet mõjutada.

Euroopa ettevõtete sotsiaalse vastutuse liit

Euroopa Komisjon toetab neid ettevõtjaid, kes on loomas alust Euroopa ettevõtete sotsiaalse vastutuse liidule. Liit on avatud ettevõtjaile, kel on ühine eesmärk: muuta Euroopa ettevõtete sotsiaalse vastutuse eeskujuks, et toetada konkurentsivõimelist ja jätkusuutlikku ettevõtlust ja turumajandust. See on algatus, mis tugineb partnerlusele. Partnerlus omakorda põhineb ühisel arusaamisel, et Euroopa majanduskasvu ja tööhõive strateegia prioriteedid vastavad täielikult kasvava ülemaailmse konkurentsi, demograafiliste suundumuste ning jätkusuutliku tuleviku väljakutsetele.

Selle strateegia elluviimine on vajalik, et tagada Euroopa jätkusuutlik majanduskasv ja euroopalik eluviis. Liit põhineb arusaamisel, et ettevõtete sotsiaalse vastutus aitab kaasa jätkusuutliku majanduse arengule, suurendades samas Euroopa uuendusvõimalusi ja konkurentsivõimet ja toetades seega tööhõivet ning töökohtade loomist. Liit püüab edendada ettevõtete sotsiaalset vastutust kui ettevõtlusvõimalust, millest võidavad nii ettevõtted kui ühiskond. Liit tunnistab, et sotsiaalne vastutus on vabatahtlik ettevõtlustava, mis peegeldab Euroopa ettevõtete mitmekesisust. Kui ettevõtete sotsiaalse vastutuse põhiteguriks on ettevõtted, siis kohaliku, riikliku ja Euroopa tasandi ametiasutustel on selle edendamisel toetav roll. Liidu moodustamise algatus põhineb varasematel aruteludel ettevõtete ja sidusrühmadega. Eelkõige tugineb see ettevõtete sotsiaalset vastutust käsitlenud Euroopa mitme sidusrühma foorumi tulemustele. Nimetatud foorum oli keskne algatus, mida toetas Euroopa Komisjon. Foorum andis Euroopa ettevõtete, tööandjate, ametiühingute ja kodanikuühiskonna esindajatele võimaluse osaleda innovatiivses õppimis- ja dialoogiprotsessis ning kokku leppida soovitustes ettevõtete sotsiaalse vastutuse tavade lisamise ja tõhustamise kohta. Liit kasutab ka Euroopa kampaaniat sotsiaalse vastutuse edendamiseks VKEde hulgas ning mitmeid muid ettevõtete ja tööandjate juhitud algatusi. Teine liitu mõjutav peamine tegur on sotsiaalset vastutust käsitlev Euroopa ettevõtete tegevuskava (2010), milles juhtivad ettevõtted ja ärivõrgustikud esitavad oma nägemuse ja prioriteedid konkurentsivõimelise ja jätkusuutliku ettevõtluse kohta Euroopa perspektiivis.

Liit loob partnerite jaoks aluse, millelt ettevõtete sotsiaalset vastutust tulevikus edendada. See keskendub järgmisele kolmele valdkonnale:

- teadlikkuse tõstmine ja teadmiste suurendamine ettevõtete sotsiaalse vastutuse kohta ning saavutatust aruandmine

- ettevõtete sotsiaalse vastutuse süvalaiendamine ja avatud koostööühenduste arendamine

- soodsa keskkonna tagamine ettevõtete sotsiaalse vastutuse jaoks

teadlikkuse tõstmine ja teadmiste suurendamine ettevõtete sotsiaalse vastutuse kohta

Liit uurib ja toetab loovaid viise ettevõtete sotsiaalse vastutuse parimate tavade, algatuste ja vahendite vahetuseks ja levitamiseks eesmärgiga tõsta nende tähtsust ettevõtjate, poliitiliste juhtide, tarbijate, investorite ja laiema avalikkuse jaoks kõikidel asjakohastel tasanditel Euroopas ja maailmas. Erilist tähelepanu pööratakse sotsiaalse vastutuse edendamisele igas suuruses ettevõtete hulgas viisil, mis vastab paremini tänasele ja tulevasele tegelikkusele ja väljakutsetele.

Liit kinnitab, et toetudes olemasolevatele algatustele, on vaja edendada ettevõtete sotsiaalset vastutust käsitlevat valdkondadevahelist uurimistööd Euroopa tasandil. Erilist tähelepanu peaks pöörama mõjule, mida see avaldab konkurentsivõimele ja jätkusuutlikule arengule. Tihedam koostöö ülikoolide ja teadusekspertidega ning jätkuv dialoog ja koostöö kodanikuühiskonnaga on äärmiselt olulised.

Euroopa tulevase konkurentsivõime ja jätkusuutlikkuse seisukohalt on oluline, et haridusest saaks juhtiv jõud ettevõtete sotsiaalse vastutuse edendamisel. Liit toetab ettevõtete sotsiaalse vastutuse ja jätkusuutliku arenguga seotud teemade lülitamist tavaõppesse, tulevaste juhtide ja kraadiõppe üliõpilaste õppekavadesse, juhtimiskoolitusse ja muude õppeasutuste õppekavadesse.

ettevõtete sotsiaalse vastutuse süvalaiendamine ja avatud koostööühenduste arendamine

Võttes arvesse ettevõtete sotsiaalse vastutuse ulatuslikkust ning Euroopa ja rahvusvahelise ärimaastiku mitmekesisust, on liidu partnerid määratlenud mitu prioriteetset tegevusvaldkonda:

- edendada uuendustegevust ja ettevõtlust seoses selliste säästvate tehnoloogiate, toodete ja teenustega, mis vastavad sotsiaalsetele vajadustele

- aidata VKEdel areneda ja kasvada

- aidata ettevõtetel ühendada sotsiaal- ja keskkonnakaalutlused oma äritegevusega, eriti tarnimisahelaga.

- parandada ja arendada tööhõivet edendavaid oskusi

- tegeleda tulemuslikumalt mitmekesisuse ja võrdsete võimaluste küsimusega, võttes arvesse demograafilisi muutusi seoses Euroopa elanikkonna kiire vananemisega

- parandada töötingimusi, sealhulgas koostöös tarnimisahelaga

- teha keskkonnaalaseid uuendusi, pöörates erilist tähelepanu ökoloogilisele tõhususele ja energiasäästlikkusele toodete- ja teenuste loomise protsessis

- tugevdada ennetavat dialoogi ja kõigi asjaomaste sidusrühmade osalust

- tegeleda täiendavalt läbipaistvuse ja teabevahetuse küsimusega, et ettevõtete ja organisatsioonide tegevus oleks kõigi sidusrühmade jaoks paremini mõistetav ja finantstegevusega paremini seotud

- tegutseda väljaspool Euroopa Liidu piire sotsiaalselt ja keskkonnaalaselt sama vastutustundlikult kui ELis

Neid prioriteetseid valdkondi käsitlevad „avatud koostööühendused“, mis toovad kokku asjast huvitatud ettevõtted, mis tegelevad küsimustega nn „uurimiskogunemistel“, mille eesmärk on koostöös asjaomaste ekspertide ja sidusrühmadega ning Euroopa Komisjoni toetusel uurida ja arendada ühiseid tegevusprojekte.

soodsa keskkonna tagamine ettevõtete sotsiaalse vastutuse jaoks

Koos Euroopa uue majanduskasvu ja tööhõive strateegia ning parema õigusloome algatusega on Euroopa Komisjon ja liikmesriigid võtnud kohustuse luua ettevõtlussõbralik keskkond, kus ettevõtjad ja ettevõtted saavad kasvada ja olla edukad.

Lisaks kiirendab Euroopa Komisjon poliitikat, millega edendatakse ettevõtete sotsiaalse vastutuse alaseid vabatahtlikke ja innovatiivseid jõupingutusi, julgustades häid tavasid ja nende levitamist tihedamas partnerluses ettevõtete, kõigi asjaomaste sidusrühmade ja riiklike ametiasutuste vahel. Komisjon teeb seda, rõhutades järjepidevust eri poliitikavaldkondade vahel ja integreerides ettevõtete sotsiaalse vastutuse edendamise sobivate valdkondadega. Et ühise eesmärgi nimel edu saavutada, kasutavad liidu liikmed samalaadsete riigi tasandil moodustatud liitude kogemust ning innustavad ja toetavad sarnaseid algatusi riikides, kus selle vastu on huvi. Liit toetab aruandekoosolekute organiseerimist koos kõigi sidusrühmadega alates 2006. aastast, et hinnata edasiminekut ettevõtete sotsiaalset vastutust käsitlenud Euroopa mitme sidusrühma foorumi soovituste ja muude ettevõtete sotsiaalse vastutusega seotud arengute ja uuenduste taustal.

Järeldused ja edasised sammud

Pühendumine, vastastikune usaldus ja dialoog on elulise tähtsusega kõnealuse liidu eduks. Liit sõltub partnerite tegevusest kokkulepitud algatuste ja prioriteetsete valdkondade heaks. Partnerid on nõus, et koordineerimise ja teabevahetuse vallas toetub liit sellistele toimivatele ettevõtlusstruktuuridele, mis aktiivselt edendavad ettevõtete sotsiaalset vastutust. Liidu liikmed on kokku leppinud, et edusamme hinnatakse kõrgetasemelistel kohtumistel ning liidu tulemustest antakse teada Euroopa majanduskasvu ja tööhõive strateegia taustal.

On aeg muuta Euroopa ettevõtete sotsiaalse vastutuse eeskujuks. Liit on moodustatud selleks, et see eesmärk ellu viia.

[1] KOM(2001) 366 (lõplik)

[2] KOM(2006) 30 (lõplik)

[3] KOM(2005) 24 (lõplik)

[4] KOM(2005) 33 (lõplik)

[5] KOM(2005) 658 (lõplik)

[6] P5_TA(2002)0278

[7] P5_TA(2003)0200

[8] KOM(2001) 366 (lõplik)

[9] KOM(2002) 347 (lõplik)

[10] KOM(2005) 489 (lõplik)